อุแม่เจ้าทองเฉียด2หมื่น2วันทะยานขึ้นมาแล้ว750บาท
ทองคำพุ่งสูงสุดเป็นประวัติการณ์เฉียด 2 หมื่น หลังนักลงทุนหันมาเก็งกำไรแทนที่น้ำมัน
13 พ.ค. 2553

ทองคำพุ่งสูงสุดเป็นประวัติการณ์เฉียด 2 หมื่น หลังนักลงทุนหันมาเก็งกำไรแทนที่น้ำมัน
ราคาทองตามประกาศของสมาคมค้าทองคำเมื่อวันที่ 12 พ.ค.ที่ผ่านมา ถือว่าทำลายประวัติ ศาสตร์ เมื่อราคาทองคำขยับขึ้นมาวันเดียวสูงถึง 400 บาท ทองคำแท่งรับซื้อบาทละ 1.87 หมื่น บาท ขายออก 1.88 หมื่นบาท ทองรูปพรรณซื้อบาทละ 18,434.50 บาท ขายออก 1.92 หมื่นบาท โดยมีการปรับราคาขึ้นมา 3 รอบ 
สำหรับระยะเวลา 2 วัน ราคาทองคำแท่งบวกขึ้นมา 750 บาท เทียบกับราคาวันก่อนหน้าที่ลงไปอยู่ที่ 18,050 บาท เพราะว่ามีแรงขายเมื่อมีมาตรการช่วยเหลือกรีซออกมา และวันนี้ปิดที่ 1.88 หมื่นบาท สำหรับราคาที่นักลงทุนนำไปขายให้กับร้านค้าทอง 
นายพิชญา พิสุทธิกุล เลขาธิการ สมาคมค้าทองคำ กล่าวว่า ราคาทองคำ   ที่ปรับขึ้นมาอย่างมากเมื่อวันที่ 12 พ.ค. สาเหตุเนื่องจากราคาทองคำในตลาดโลกปรับสูงสุดในรอบปีหลังจากที่นักลงทุนหันมาเก็งกำไรในตลาดทองคำแทนตลาดน้ำมัน
นอกจากนี้ นักลงทุนยังมีความกังวลปัญหาหนี้สินของประเทศกรีซว่าจะลุกลามไปยังประเทศโปรตุเกสและประเทศยุโรปอื่นๆ จึงเลือกเข้ามาเก็งกำไรในทองคำ เพราะเชื่อว่าจะเป็นทรัพย์ที่ปลอดภัยที่สุดขณะที่หุ้นและราคาน้ำมันปรับตัวลงทั่วหน้า โดยเฉพาะราคาน้ำมันปรับลงจาก 86 เหรียญสหรัฐต่อบาร์เรล ลงมาอยู่ที่ประมาณ 76 เหรียญสหรัฐต่อบาร์เรล เพราะเชื่อว่าปริมาณการใช้น้ำมันจะลดลงจากปัญหาเศรษฐกิจของกรีซ
อย่างไรก็ตาม เชื่อว่าเมื่อราคาทองคำปรับขึ้นไปถึงแนวต้านที่ 1,250 เหรียญสหรัฐต่อออนซ์ นักเก็งกำไรจะขายทำกำไรอย่างแน่นอน ซึ่งทำให้ราคาทองจะปรับลดลงมา ดังนั้น แนวโน้มราคาทองคำในประเทศจะยังปรับขึ้นได้อีกเล็กน้อย
เมื่อวันที่ 12 พ.ค. ราคาทองได้ปรับตัวเพิ่มขึ้นทะลุจุดสูงสุดเดิม 1,226 เหรียญสหรัฐต่อออนซ์ไปยืนที่ 1,241 เหรียญสหรัฐต่อออนซ์ จากความกังวลปัญหาในกรีซ ผู้ค้าทองในประเทศไทยต่างเชื่อว่าราคาทองคำปีนี้ยังเป็นขาขึ้น
นายภาคภูมิ ภาคย์วิศาล กรรมการผู้จัดการ บริษัท โกลเบล็ก โฮลดิ้ง แมนเนจเม้นท์ หรือ GBX ประมาณการว่าทิศทางราคาทองคำปีนี้ราคาทองคำยังเป็นขาขึ้น โดยเดือน พ.ค. ราคาทองคำยังเป็นขาขึ้นต่อเนื่อง
ดังนั้น จึงควรเข้าซื้อทองคำช่วงนี้แล้วขายออกมาในปลายเดือน เพราะเชื่อว่าไตรมาส 3 ราคาทองคำ จะลดลงตามฤดูกาล โดยจะลดลงอย่างหนักเหลือ 1,100 เหรียญสหรัฐต่อออนซ์ หรือคิดเป็นเงินบาทละ 1.6 หมื่นบาท และจะปรับตัวขึ้นอีกครั้งช่วงไตรมาส 4 โดยจะปรับตัวขึ้นไปถึง 1,300 เหรียญสหรัฐต่อออนซ์ หรือบาทละ 1.95-2 หมื่นบาท
สำหรับในระยะสั้นสัปดาห์นี้ นายณัฐพล คำถาเครือ ผู้ช่วย|ผู้อำนวยการ GBX กล่าวว่า ขอแนะนำให้รอซื้อเมื่ออ่อนตัวภายใต้กรอบ 1,185-1,230 เหรียญสหรัฐต่อออนซ์ หรือบาทละ 18,150-18,750 บาท
นายอภิชาติ ลักษณสิริศักดิ์ กรรมการผู้จัดการ บริษัท ที.ซี. ออสสิริส ฟิวเจอร์ส ให้ความเห็นว่า ระยะสั้นทองมีโอกาสปรับตัวขึ้นต่อ โดยภายใน 1 ปี มีโอกาสที่ราคาจะขึ้นไปสู่ที่ระดับ 1,350-1,450 เหรียญสหรัฐต่อออนซ์